CELEX: 32008D0433
Language: et
Date: 2008-06-10 00:00:00
Title: 2008/433/EÜ: Komisjoni otsus, 10. juuni 2008 , eritingimuste kehtestamise kohta Ukrainast pärit või sealt lähetatud päevalilleõli suhtes mineraalõliga reostatuse ohu tõttu (teatavaks tehtud numbri K(2008) 2709 all) (EMPs kohaldatav tekst)

11.6.2008   
            
            
               ET
            
            
               Euroopa Liidu Teataja
            
            
               L 151/55
            
         
      KOMISJONI OTSUS,
   10. juuni 2008,
   eritingimuste kehtestamise kohta Ukrainast pärit või sealt lähetatud päevalilleõli suhtes mineraalõliga reostatuse ohu tõttu
   (teatavaks tehtud numbri K(2008) 2709 all)
   (EMPs kohaldatav tekst)
   (2008/433/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 2 teist lõiku,
   ning arvestades järgmist:
   
               (1)
            
            
               23. aprillil 2008 teatati toidu ja sööda kiirhoiatussüsteemi (RASFF) kaudu, et Ukrainast pärit päevalilleõli on olulisel määral mineraalõliga reostunud. Mineraalõlireostust leiti hiljem mitmes viimaste kuude jooksul ühendusse imporditud Ukrainast pärit päevalilletoorõli saadetises. Olulisel määral mineraalõliga reostunud päevalilleõli ei sobi inimtoiduks ning seda peetakse seetõttu ohtlikuks. Reostuse allikas ei ole veel teada.
            
         
               (2)
            
            
               Euroopa Komisjon on korduvalt tungivalt soovitanud Ukraina ametiasutustel edastada teave reostuse allika ning reostumise edasiseks vältimiseks võetud meetmete kohta. Lisaks nõuti Ukraina ametiasutustelt tõhusate meetmete võtmist, et tagada vajalike proovide ja analüüside teostamine mineraalõli sisalduse kohta Ukrainast pärit Euroopa Ühendusse saabuvates päevalilleõli saadetistes.
            
         
               (3)
            
            
               Ukraina tegeleb reostuse allika kindlakstegemisega. Samuti on Ukraina ametiasutused võtnud kohustuse asjakohase kontrollisüsteemi sisseseadmiseks, et tagada, et ükski Euroopa Liitu eksporditud päevalilleõli saadetis ei sisalda mineraalõli, mis muudaks päevalilleõli inimtoiduks kõlbmatuks. Täpsemat teavet kõnealuse kontrollisüsteemi kohta ei ole komisjonile veel esitatud. Komisjon peaks hindama kontrolli- ja sertifitseerimissüsteemi, et kinnitada selle täpsust ja usaldusväärsust tagamaks, et ühendusse eksporditud päevalilleõli ei sisalda mineraalõli, mis muudaks päevalilleõli inimtoiduks kõlbmatuks. Tuleb tagada, et ühendusse ei eksporditaks päevalilleõli enne kui kõnealune kontrolli- ja sertifitseerimissüsteem on sisse seatud ning komisjon on andnud süsteemile oma hinnangu ja selle heaks kiitnud. Kontrolli- ja sertifitseerimissüsteemi hindamisel lähtutakse Ukraina ametiasutuste esitatud üksikasjalikust teabest.
            
         
               (4)
            
            
               Pärast Euroopa Komisjoni taotlust hinnata päevalilleõli mineraalõliga reostatuse ohtu, tegi Euroopa Toiduohutusamet avalduse Ukrainast eksporditud päevalilleõli mineraalõliga reostatuse kohta. Avalduses viidatakse FAO/WHO toidu lisaainete ühise ekspertkomitee (JECFA) koostatud hinnangule, milles on märgitud erinevate mineraalõlide toksilisuse tase. Toetudes olemasolevatele Ukrainast pärit päevalilleõli analüüsi tulemustele, jõudis Euroopa Toiduohutusamet järeldusele, et reostuse põhjustas kõrge viskoossusega mineraalõli. Lähtudes ohuhinnangust kinnitas Euroopa Toiduohutusamet, et kõrge viskoossusega mineraalõliga reostunud päevalilleõli tarbimine ei kujuta rahvatervise seisukohast tõsist ohtu, kuigi sellise päevalilleõli tarbimist tuleks vältida. Võttes arvesse et reostuse allikat ei ole veel kindlaks tehtud, säilib oht, et päevalilleõli sisaldab lubamatul määral mineraalõli.
            
         
               (5)
            
            
               Võttes arvesse ohutaset, mis säilib ka pärast seda, kui komisjon sertifitseerimis- ja kontrollisüsteemi heaks kiidab, peavad liikmesriigid kontrollima päevalilleõli saadetisi, et teha kindlaks, kas mineraalõli sisaldus vastab sertifikaadis deklareeritud tasemele. Kahekordne kontrollisüsteem on vajalik ja õigustatud, et anda lisatagatis Ukraina ametiasutuste loodud sertifitseerimis- ja kontrollisüsteemi täpsuse ja usaldusväärsuse kohta. Kontrollimisega seotud kulud kannab importimise eest vastutav ettevõtja.. Liikmesriigid teatavad komisjonile positiivsetest (ebasoodsatest) tulemustest toidu- ja söödaalase kiirhoiatussüsteemi kaudu. Negatiivsetest (soodsatest) tulemustest teatatakse komisjonile iga kolme kuu tagant. Teatamise kohustus on vajalik seoses meetme võimaliku läbivaatamisega.
            
         
               (6)
            
            
               Määruse (EÜ) nr 178/2002 artikliga 53 nähakse ette võimalus, et ühendus võib võtta asjakohaseid kiireloomulisi meetmeid, kui selgub, et kolmandast riigist imporditud toit või sööt võib tõsiselt ohustada inimeste või loomade tervist või keskkonda ning riski ei saa rahuldavalt juhtida asjaomaste liikmesriikide võetavate meetmete abil.
            
         
               (7)
            
            
               Enne Ukraina ametiasutuste loodava kontrolli- ja sertifitseerimissüsteemi hindamist ning selle heakskiitmist ei tohi Ukrainast pärit või sealt lähetatud päevalilleõli mineraalõliga reostatuse ohu tõttu ühendusse importida.
            
         
               (8)
            
            
               Liikmesriike on reostusest teavitatud ning nad on võtnud asjakohaseid meetmeid juba turule viidud reostunud päevalilleõli ja kõnealust õli sisaldavate toiduainete kõrvaldamiseks vastavalt toidu- ja söödaalase kiirhoiatussüsteemi kaudu edastatud Euroopa Komisjoni soovitustele.
            
         
               (9)
            
            
               Võttes arvesse olukorra kiireloomulisust, oodates toiduahela ja loomatervishoiu komitee koosolekut ning pärast Ukraina ametiasutuste teavitamist, võttis komisjon määruse (EÜ) nr 178/2002 artikli 53 lõike 2 esimeses lõigus sätestatud korras 23. mail 2008 vastu otsuse 2008/388/EÜ, eritingimuste kehtestamise kohta Ukrainast pärit või sealt lähetatud päevalilleõli suhtes mineraalõliga reostatuse ohu tõttu. (2)
               
            
         
               (10)
            
            
               Kõnealused meetmed tuleb kinnitada ning muuta sõltuvalt liikmesriikide pädevate ametiasutuste teostatud kontrolli maksumusest.
            
         
               (11)
            
            
               Seetõttu on asjakohane tunnistada otsus 2008/388/EÜ kehtetuks ning see asendada.
            
         
               (12)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liikmesriigid peavad keelama CN-koodi 1512 11 91 või 1512199010 alla kuuluva Ukrainast pärit või sealt lähetatud päevalilleõli (edaspidi „päevalilleõli”) impordi, kui päevalilleõli saadetisele ei ole lisatud kehtivat sertifikaati, mis tõendaks, et see ei sisalda lubamatul määral mineraalõli ning hõlmaks proovivõtu- ja analüüsitulemusi mineraalõli sisalduse kohta.
   2.   Lõikes 1 osutatud sertifikaat on kehtiv ainult selliste ühendusse imporditud päevalilleõli saadetiste puhul, mille proovivõtud ja analüüsid on tehtud ning sertifikaat on väljastatud pärast seda, kui Euroopa Komisjon on andnud oma hinnangu Ukraina ametiasutuste loodud sertifitseerimis- ja kontrollisüsteemile ning selle ametlikult heaks kiitnud.
   3.   Liikmesriike teavitatakse sertifitseerimis- ja kontrollisüsteemiga seotud üksikasjadest ning süsteemi ametlikust heaks kiitmisest komisjoni poolt toiduahela ja loomatervishoiu komitee kaudu.
   4.   Liikmesriigid peavad võtma asjakohaseid meetmeid sellistest Ukrainast pärit või sealt lähetatud päevalilleõli saadetisest proovide võtmiseks ja analüüside tegemiseks, mille kohta on importimisel esitatud kehtiv sertifikaat, et kinnitada päevalilleõlis sisalduva mineraalõli määra vastavust sertifikaadis märgitud määrale.
   Nad teatavad komisjonile positiivsetest (ebasoodsatest) tulemustest toidu- ja söödaalase kiirhoiatussüsteemi kaudu. Negatiivsetest (soodsatest) tulemustest teatatakse komisjonile iga kolme kuu tagant.
   5.   Liikmesriigid peavad võtma asjakohaseid meetmeid ja tagama, et Ukrainast pärit või sealt lähetatud päevalilleõli, mis ei vasta käesoleva otsuse nõuetele, ei turustataks ei inimtoiduks ega ka loomasöödaks.
   6.   Liikmesriigid peavad tagama, et lõigete 4 ja 5 rakendamisega seonduvad kulud kannavad toodete importimise eest vastutavad ettevõtjad.
   Artikkel 2
   Otsus 2008/388/EÜ tunnistatakse kehtetuks.
   Artikkel 3
   Käesolev otsus on adresseeritud liikmesriikidele.
   
      Brüssel, 10. juuni 2008
      
         
            Komisjoni nimel
         
         
            komisjoni liige
         
         Androulla VASSILIOU
         
      
   
   
      (1)  EÜT L 31, 1.2.2002, lk 1. Määrust on viimati muudetud komisjoni määrusega (EÜ) nr 202/2008 (ELT L 60, 5.3.2008, lk 17).
   
      (2)  ELT L 136, 24.5.2008, lk 43.